Thạch Thủ Tín

石守信, 开封浚仪人. 事周祖, 得隶帐下. 广顺初, 累迁亲卫都虞候. 从世宗征晋, 遇敌高平, 力战, 迁亲卫左第一军都校. 师还, 迁铁骑左右都校. 从征淮南, 为先锋, 下六合, 入涡口, 克扬州, 遂领嘉州防御使, 充铁骑, 控鹤四厢都指挥使. 从征关南, 为陆路副都部署, 以功迁殿前都虞候, 转都指挥使, 领洪州防御使. 恭帝即位, 加领义成军节度.

太祖即位, 迁侍卫马步军副都指挥使, 改领归德军节度. 李筠叛, 守信与高怀德率前军进讨, 破筠众于长平, 斩首三千级. 又败其众三万於泽州, 获伪河阳节度范守图, 降太原援军数千, 皆杀之. 泽, 潞平, 以功加同平章事. 李重进反扬州, 以守信为行营都部署兼知扬州行府事. 帝亲征至大仪顿, 守信驰奏: 「城破在朝夕, 大驾亲临, 一鼓可平. 」帝亟赴之, 果克其城. 建隆二年, 移镇郓州, 兼侍卫亲军马步军都指挥使, 诏赐本州宅一区.

乾德初, 帝因晚朝与守信等饮酒, 酒酣, 帝曰: 「我非尔曹不及此, 然吾为天子, 殊不若为节度使之乐, 吾终夕未尝安枕而卧. 」守信等顿首曰: 「今天命已定, 谁复敢有异心, 陛下何为出此言耶? 」帝曰: 「人孰不欲富贵, 一旦有以黄袍加汝之身, 虽欲不为, 其可得乎? 」守信等谢曰: 「臣愚不及此, 惟陛下哀矜之. 」帝曰: 「人生驹过隙尔, 不如多积金, 市田宅以遗子孙, 歌儿舞女以终天年. 君臣之间无所猜嫌, 不亦善乎? 」守信谢曰: 「陛下念及此, 所谓生死而肉骨也. 」明日, 皆称病, 乞解兵权, 帝从之, 皆以散官就第, 赏齎甚厚.

已而, 太祖欲使符彦卿管军, 赵普屡谏, 以为彦卿名位已盛, 不可复委以兵权, 太祖不从. 宣已出, 普复怀之, 太祖迎谓之曰: 「岂非符彦卿事耶? 」对曰: 「非也. 」因奏他事. 既罢, 乃出彦卿宣进之, 太祖曰: 「果然, 宣何以复在卿所? 」普曰: 「臣托以处分之语有侏㒧者, 复留之. 惟陛下深思利害, 勿复悔. 」太祖曰: 「卿苦疑彦卿, 何也? 朕待彦卿厚, 彦卿岂负朕耶! 」普对曰: 「陛下何以能负周世宗? 」太祖默然, 事遂中止.

开宝六年秋, 加守信兼侍中. 太平兴国初, 加兼中书令. 二年, 拜中书令, 行河南尹, 充西京留守. 三年, 加检校太师. 四年, 从征范阳, 督前军失律, 责授崇信军节度, 兼中书令, 俄进封卫国公. 七年, 徙镇陈州, 复守中书令. 九年, 卒, 年五十七, 赠尚书令, 追封威武郡王, 諡武烈.

守信累任节镇, 专务聚敛, 积财钜万. 尤信奉释氏, 在西京建崇德寺, 募民辇瓦木, 驱迫甚急, 而佣直不给, 人多苦之. 子保兴, 保吉.

保兴, 字光裔, 本名保正, 太祖取兴宗之义改之. 建隆初, 年十四, 以荫补供奉官. 明年, 迁尚食副使. 太祖尝召功臣子弟询以时事, 保兴年最少, 应对明白, 太祖奇之, 拜如京使. 开宝中, 领顺州刺史. 太宗征河东, 为御砦四面都巡检. 太平兴国八年, 出为高阳关监军. 守信卒, 起复, 领本州团练使. 雍熙初, 契丹扰边, 与戴兴, 杨守一并为澶州前军驻泊.

李继迁入钞, 徙银, 夏, 绥府都巡检使. 尝巡按罨子砦, 并黑水河, 趣谷中, 夏人知之, 以数千骑据险, 渡河求战. 保兴所部不满二千人, 乃分短兵伏於河浒, 俟其半渡, 急击之, 斩首百余级, 追北数十里, 优诏褒美.

端拱中, 知平戎军, 徙莫州, 俄为西京都巡检使. 淳化五年, 真拜蕲州团练使, 为永兴军钤辖, 改夏, 绥, 麟, 府州钤辖. 至道二年, 徙延州都巡检使兼署州事, 改本路副都部署, 与范重召等五路讨贼. 有岌伽罗腻数族率众来拒, 保兴选敢死士数百人衔枚夜击, 歼之. 自是吴移, 越移诸族归降. 还, 至乌, 白池, 贼又为方阵来拒. 保兴麾众出入阵中, 会乘马中流矢, 挺身持满, 易骑奋呼, 且行且斗, 凡三日四十二战, 贼遂引去.

咸平二年, 知威虏军. 会夏人入钞, 保兴发官帑钱数万缗分给战士, 主者固执不可. 保兴曰: 「城危如此, 安暇中覆, 事定, 覆而不允, 愿以家财偿之. 」夏人退, 驿置以闻, 真宗贷而不问.

三年, 就拜棣州防御使. 徙知邢州, 改澶州. 在郡颇峻刑罚, 每捶人, 令缓施其杖, 移晷方毕. 五年, 以疾求归京师. 未几卒, 年五十八. 子元孙.

保兴世豪贵, 累财钜万, 悉为季弟保从之子所废.

保吉, 字佑之, 初以荫补天平军衙内都指挥使. 开宝四年, 召见, 赐袭衣, 玉带, 金鞍勒马. 选尚太祖第二女延庆公主, 拜左卫将军, 驸马都尉, 俄领爱州刺史. 太平兴国初, 迁本州防御使. 五年, 坐遣亲吏市竹木秦, 陇间, 矫制度关, 为王仁赡所发, 罚一季俸. 七年, 改朔州观察使. 守信卒, 起复, 为威塞军节度. 雍熙三年, 出知河阳. 四年, 召入, 复命知大名府兼兵马都部署, 连改横海, 安国二镇节度.

真宗即位, 加检校太尉, 保平军节度. 车驾北巡, 命为河北诸路行营都部署, 屯定州. 景德初, 改武宁军节度, 同平章事. 冬, 幸澶渊, 命与李继隆分为驾前东西面都排阵使, 军於北门外. 辽骑数万骤至城下, 保吉不介马而驰当其锋, 辽人引去. 俄而请盟, 锡宴射于行宫后苑. 帝谓继隆等曰: 「自古北边为患, 今其畏威服义, 息战安民, 卿等力也. 」保吉进曰: 「臣受命御患, 上禀成算. 至於布列行阵, 指授方略, 皆出於继隆. 」继隆曰: 「宣力用心, 躬率将士, 臣不及保吉. 」帝曰: 「卿等协和, 共致太平, 军旅之事, 朕复何忧. 」欢甚, 赐以袭衣, 金带, 鞍勒马.

二年, 改镇安军节度. 未几, 自治所来朝, 愿奉朝请, 从之. 四年, 部民上治状, 乞还镇所, 诏奖谕之, 仍从其请. 大中祥符初, 从东封, 摄司徒, 封祀坛奉俎, 加检校太师还镇. 冬, 公主疾, 诏归视, 主薨. 明年, 保吉卒, 年五十七, 赠中书令, 諡庄武.

保吉姿貌环硕, 颇有武干. 累世将相, 家多财, 所在有邸舍, 别墅, 虽馔品亦饰以彩缋. 好治生射利, 性尤骄倨, 所至峻暴好杀, 待属吏不以礼. 镇大名也, 叶齐, 查道皆知名士, 尝械以运粮. 初, 程能为京西转运, 保吉托治其私负, 能不从. 至是, 其子宿为属邑吏, 将辱之, 会有辟召乃止. 又染家贷钱, 息不尽入, 质其女, 其父上诉, 真宗亟命遣还. 尝有仆侵盗私积, 不时求对, 恳请配隶, 帝曰: 「是有常法, 不可. 」保吉请不已, 帝戒勖之.

善弋猎, 畜鸷禽兽数百, 令官健罗鸟雀饲之, 人有规劝者辄怒之. 在陈州, 盛饰廨舍以迓贵主. 因完葺城垒, 疏牖於上, 以瞰衢路, 如箭窗状. 未尝上闻, 宾佐谏之不听, 颇涉众议. 初, 守信镇陈, 五十七年卒, 及保吉继是镇, 寿亦止是, 谈者异之.

保吉子贻孙, 任崇仪使, 带御器械, 坐事免官. 孝孙, 西京左藏库使.

元孙, 字善长, 始名庆孙, 避章献太后祖讳易之. 以守信荫为东头供奉官, 阁门祗候, 累迁如京副使.

仁宗即位, 改文思副使, 勾当法酒库. 吏盗酒, 坐失察, 追二官, 复如京副使. 为澶州巡检, 徙知莫州, 有治迹, 以礼宾使再任. 又徙保州, 领廉州刺史, 兼广信, 安肃军缘边都巡检. 时开屯田, 凿塘水, 有讼元孙擅汚民田者, 遣官按视, 讼者以诬服, 即赐白金五百两, 诏褒谕之. 再迁西上阁门使, 并代州兵马钤辖, 历侍卫亲军步军殿前都虞候, 鄜延副都总管, 缘边安抚使, 迁邕州观察使.

康定初, 夏人寇延州, 元孙与战于三川口, 军败见执. 传者以为已死, 赠忠正军节度使兼太傅, 录其子孙七人. 及元昊纳款, 纵元孙归. 谏官御史奏元孙军败不死, 辱国, 请斩塞下. 贾昌朝独言曰: 「在春秋时, 晋获楚将谷臣, 楚获晋将知罃, 亦还其国不诛. 」因入对, 探袖出《魏志于禁传》以奏曰: 「前代将臣, 败覆而还, 多不加罪. 」帝乃贷元孙, 安置全州. 以升祔赦, 内徙襄州. 侍御史刘湜言: 「元孙失军辱命, 朝廷贷而不诛, 若例从量移, 无以劝用命之士. 」元孙遂不徙. 后徙许州, 还京师卒.